Кхъухьлъатэхэм Антарктидэм къыщIыпакIухьыр
Кхъухьлъатэхэр транспорт лIэужьыгъуэхэм ящыщу нэхъыбэрэ къагъэсэбэпхэм, щIым и дэнэ щIыпIи кIуэфхэм ящыщми, ахэр зыщхьэщымыхьэ, уеблэмэ апхуэдэ хуитыныгъэ щамыIэ щIыпIэхэр, мащIэ дыдэми, щыIэщ. Псалъэм папщIэ, апхуэдэ щIыналъэ нэхъ ин дыдэхэм хабжэ Антарктидэр. ЛIэщIыгъуэ ныкъуэкIэ абы и уэгум кхъухьлъатэ ихьакъым.
Дунейм тепщэныгъэр щызыIыгъ къэрал лъэрызехьэхэр 1959 гъэм зэгурыIуащ ипщэ континентыр мамырыгъэ мурадхэм, псалъэм папщIэ, щIэныгъэ къэхутэныгъэхэр щегъэкIуэкIыным хуэдэхэм, фIэкIа къыхуамыгъэсэбэпыну
Антарктидэр зы къэрал хэхами ейуэ щымыт щIыналъэщ икIи кхъухьлъатэхэр абы игъэкIуэну зыми пимыубыдми, авиакомпаниехэм дзыхь ящIыркъым абы лъэтэну - псом япэрауэ, шынагъуэншагъэм егупсысу аращ. Сыту жыпIэмэ, къызэрымыкIуэ щытыкIэ ихуэмэ, кхъухьлъатэр щетIысэхыфын щIыпIэкъым ар.
Кхъухьлъатэхэр щытIысу зыщаIэтыжын гъуэгу зыбжанэ абы щыпщIу, рейсхэр къызэбгъэпэщ хъунут, ауэ дуней щытыкIэр а щIыпIэм апхуэдизкIэ щыткIийщи, абы мылъкушхуэ дыдэ зэрытекIуэдэнум къыхэкIыу зы къэралми зрипщытынукъым апхуэдэ Iуэхум. ЩIыналъэр зыми зэримейр абы хэлъхьэжи, гурыIуэгъуэ мэхъу апхуэдэ лэжьыгъэм яужь зыри щIимыхьэр. Абы юридическэ и лъэныкъуэкIэ гугъуехь куэди кърикIуэжынущ.
Кхъухьлъатэхэр а щIыпIэм щхьэщымыхьэххэу жыпIэнри къемызэгъ дыдэ хуэдэу хъуащ иужьрей зэманым, сыту жыпIэмэ авиакомпание гуэрхэм Антарктидэр цIыхухэм ирагъэлъагъуным, абыкIи ахъшэ къалэжьыным хуэгъэза рейсхэр къызэрагъэпэщ. Апхуэдэ зыплъыхьакIуэ кIуэну хуей къулей дыдэхэр я жып ирагъэIэбэу езыхэм я фейдэ къыхахыным Iуэхур тезыщIыхьхэр къыкъуэкIыу хуежьащи, а щIыпIэр цIыхухэр нэгузегъэужьакIуэ здэкIуэхэм щыхагъэхьэну зэманри жыжьэжу къыщIэкIынкъым. Псалъэм папщIэ, апхуэдэ гукъыдэж зиIэ дэтхэнэри Австралием, Чилим е Аргентинэм вертолётым щитIысхьэу Антарктидэм и мылылъэ телъыджэхэр зрагъэлъагъуну Iэмал щыIэщи, ар куэдым къагъэсэбэпу зэрыщIадзэнум шэч къытумыхьэми хъунущ.
ЖЬЭКIЭМЫХЪУ Маринэ.
